喜劉世基至作詩留之
作者：謝薖
朝代：宋

paragraphs: 君家飛猿西，我寄躍馬北。
躍馬望飛猿，渺若千山隔。
十載一會面，一年三寄書。
書中無剩語，只有問何如。
去年秋風初，君馬秣雲臥。
鶴立望君來，因鞭不我過。
今年薰風後，取道凌雲來。
解鞍愒我廬，握手慰我懷。
胸中所藴藏，言下皆傾倒。
挽留莫怱怱，索去還草草。
堂有鶴髪母，室有蓬首妻。
屋前虎豹怒，屋後鼯鼪啼。
遠遊縱未歸，旅寓安得久。
三年勞夢魂，一日接盃酒。
君歸太早計，此樂未易辭。
人事雖好乖，興盡當語離。
壮時須摩厲，老矣但跛挈。
荃蘭本同芳，霜雪有一節。
君哦飛猿句，我和躍馬詩。
它時兩相寄，抑亦慰相思。